CELEX: 32020D1674
Language: et
Date: 2020-10-29 00:00:00
Title: Nõukogu rakendusotsus (EL) 2020/1674, 29. oktoober 2020, millega lubatakse Rootsil kohaldada elektrimaksu vähendatud määra sadamakai ääres seisvatele laevadele vahetult jaotatava elektri suhtes direktiivi 2003/96/EÜ artikli 19 kohaselt

12.11.2020   
               
               
                  ET
               
               
                  Euroopa Liidu Teataja
               
               
                  L 378/3
               
            
         NÕUKOGU RAKENDUSOTSUS (EL) 2020/1674,
         29. oktoober 2020,
         millega lubatakse Rootsil kohaldada elektrimaksu vähendatud määra sadamakai ääres seisvatele laevadele vahetult jaotatava elektri suhtes direktiivi 2003/96/EÜ artikli 19 kohaselt
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 27. oktoobri 2003. aasta direktiivi 2003/96/EÜ, millega korraldatakse ümber energiatoodete ja elektrienergia maksustamise ühenduse raamistik, (1) eriti selle artiklit 19,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Nõukogu rakendusotsusega 2014/725/EL (2) lubati Rootsil kuni 25. juunini 2020 kohaldada elektrimaksu vähendatud määra sadamakai ääres seisvatele laevadele vahetult jaotatava elektri suhtes (edaspidi „kaldalt tulev elekter“) direktiivi 2003/96/EÜ artikli 19 kohaselt.
                  
               
                     (2)
                  
                  
                     Rootsi taotles 15. augusti 2019. aasta kirjaga luba kohaldada elektrimaksu vähendatud määra kaldalt tuleva elektri suhtes vastavalt direktiivi 2003/96/EÜ artiklile 19. Rootsi ametiasutused esitasid lisateavet 1. aprilli 2020. aasta kirjaga.
                  
               
                     (3)
                  
                  
                     Vähendatud maksumääraga, mida Rootsi kavatseb kohaldada, soovib ta jätkata kaldalt tuleva elektri kasutamise edendamist. Sellise elektri kasutamist peetakse sadamakai ääres seisvate laevade elektritarbimise vajaduste katmisel keskkonnasõbralikumaks, kui seda on punkrikütuste põletamine laevade pardal.
                  
               
                     (4)
                  
                  
                     Kuna kaldalt tuleva elektri kasutamisel ei teki sellist õhusaasteainete heidet nagu punkrikütuste põletamisel laevade pardal, parandab see sadamalinnade õhukvaliteeti ja vähendab müra. Seepärast loodetakse, et meetmega on võimalik kaasa aidata liidu keskkonna-, tervise- ja kliimapoliitika eesmärkide saavutamisele.
                  
               
                     (5)
                  
                  
                     Lubades Rootsil kohaldada kaldalt tuleva elektri suhtes vähendatud maksumäära, ei minda sellise elektri kasutamise suurendamiseks vajalikust kaugemale, kuna elektrienergia tootmine laevade pardal jääb endiselt enamikul juhtudel konkurentsivõimelisemaks võimaluseks. Samal põhjusel ja asjaomase tehnoloogia praeguse suhteliselt väikese turuosa tõttu ei too kõnealune vähendatud maksumäära kohaldamine oma jõusoleku ajal tõenäoliselt kaasa märkimisväärseid konkurentsimoonutusi ega mõjuta seega negatiivselt siseturu nõuetekohast toimimist.
                  
               
                     (6)
                  
                  
                     Vastavalt direktiivi 2003/96/EÜ artikli 19 lõikele 2 tuleb kõiki kõnealuse direktiivi artikli 19 lõike 1 alusel antavaid lube ajaliselt rangelt piiritleda. Tagamaks, et loa kehtivusaeg on piisavalt pikk, et julgustada asjaomaseid ettevõtjaid tegema vajalikke investeeringuid, on asjakohane anda taotletud luba kuni 31. detsembrini 2023. Loa kehtivus peaks aga lõppema alates kuupäevast, mil hakatakse kohaldama kaldalt tuleva elektri maksusoodustusi käsitlevaid üldsätteid, mille nõukogu võtab vastu Euroopa Liidu toimimise lepingu artikli 113 või muu asjakohase sätte alusel, kui selliseid sätteid hakatakse kohaldama enne 31. detsembrit 2023.
                  
               
                     (7)
                  
                  
                     COVID-19 pandeemia põhjustatud raskuste tõttu võttis erandi uuendamise protsess oodatust rohkem aega ja sellega ei jõutud lõpule enne 25. juunit 2020. Selleks et tagada sadama- ja laevaoperaatoritele õiguskindlus ning vältida elektrienergia turustajate ja edasimüüjate halduskoormuse võimalikku suurenemist, tuleks tagada, et Rootsil on võimalik jätkata kaldalt tuleva elektri suhtes vähendatud maksumäära kohaldamist. Seepärast tuleks rakendusotsusega 2014/725/EL kehtestatud varasema korra sujuvaks kohaldamiseks anda taotletud luba alates 26. juunist 2020.
                  
               
                     (8)
                  
                  
                     Käesolev otsus ei piira liidu riigiabi reeglite kohaldamist,
                  
               ON VASTU VÕTNUD KÄESOLEVA OTSUSE:
         
            Artikkel 1
            Rootsil lubatakse kohaldada elektrimaksu vähendatud määra sadamakai ääres seisvatele laevadele, mis ei ole eraomanduses olevad lõbusõidulaevad, vahetult jaotatava elektri suhtes (edaspidi „kaldalt tulev elekter“), tingimusel et järgitakse direktiivi 2003/96/EÜ artiklis 10 osutatud madalaimaid maksustamistasemeid.
         
         
            Artikkel 2
            Käesolevat otsust kohaldatakse 26. juunist 2020 kuni 31. detsembrini 2023.
            Kui nõukogu võtab Euroopa Liidu toimimise lepingu artikli 113 või mõne muu nimetatud lepingu asjaomase sätte alusel vastu kaldalt tulevat elektrit käsitlevaid maksusoodustusi hõlmavad üldsätted, kaotab käesolev otsus kehtivuse päeval, mil hakatakse kohaldama kõnealuseid üldsätteid.
         
         
            Artikkel 3
            Käesolev otsus on adresseeritud Rootsi Kuningriigile.
         
         
            Brüssel, 29. oktoober 2020
            
               
                  Nõukogu nimel
               
               
                  eesistuja
               
               M. ROTH
            
         
         
            (1)  ELT L 283, 31.10.2003, lk 51.
         
            (2)  Nõukogu 14. oktoobri 2014. aasta rakendusotsus 2014/725/EL, millega lubatakse Rootsil kohaldada elektrimaksu vähendatud määra sadamakai ääres seisvatele laevadele vahetult jaotatava elektri suhtes kooskõlas direktiivi 2003/96/EÜ artikliga 19 (ELT L 301, 21.10.2014, lk 27).